遐觀樓辭
作者：晁補之
朝代：宋

paragraphs: 窘牆堵之伏潛兮，登斯樓以遐觀。
匪吾居之爲隘兮，乾坤曶其盂盤。
仰攀甍而拊楯兮，宇曠曠而益寬。
彼何大而能舒兮，吾何眇而莫閑。
霜肅壟而木枯兮，潦收竇而澤乾。
蓬鳴野而相追兮，知海冰而天寒。
左睇兮城闉，右盼兮林坰。
商賈紛其晝合兮，陶冶蓊其煙興。
之罘杳以在東，雙柏近而青青。
物暇遽之不同兮，余亦不知其何情。
聊浮遊以相羊兮，初怫鬰而中清。
彼坱圠之無垠兮，人駒隙之暫更。
道本夷而世險兮，夸奪饜而卒平。
周垣兀其跨衍兮，逝千古於樵耕。
春與秋之不淹兮，歲忽忽其崢嶸。
招搖指於北陸兮，澹黄宮之陽生。
固天道之反覆兮，氣默會而孤萌。
朝卷箔而極望兮，稍霧廓而日晶。
及暘景之方中兮，晞余髮乎南榮。
浮雲起而景翳兮，四暝合而覩星。
風摵摵而感軒兮，雀啾啾而赴楹。
收百爲以清慮兮，施余裯而榻橫。
漠洶洶而非聲兮，邈冉冉而非征。
形欺魄而若存兮，神無虧而靡成。
目瞳矓而罔覿兮，坐待日之方升。
夜寥寥而未央兮，羌不寐而無營。